Vakbonde 'gemuilband' oor staat se lone | Netwerk24
Vakbonde 'gemuilband' oor staat se lone
Deur William Horne 19 Mei 2021 16:28
Die fasiliteringsproses tussen die staat en vakbonde is verleng, en vakbonde bly tjoepstil oor hoe hul sake nou lyk.
'n Cosatu-lid tydens 'n staking in KwaZulu-Natal. Foto: Getty Images
Die staat se koördinerende bedingingsraad, die PSCBC, se fasilitering van onderhandelinge oor staatsamptenare se salarisverhogings vir die volgende drie jaar sou aanvanklik net tien dae geduur en Woensdag tot 'n einde gekom het.
Mugwena Maluleka, woordvoerder van Cosatu oor alle geaffilieerde vakbonde, sê egter Woensdag dat die proses nou langer sal duur.
Volgens Maluleka het die oorblywende vakbonde nog nie gereageer op die staat se jongste aanbod nie, dus sal die proses verleng word.
Die staat het in sy jongste aanbod vir die staatsdiens 'n 1,5%-verhoging aangebied op amptenare se nie-pensioendraende salaris. Daarby is 'n ex gratia-betaling van R978 per maand (voor belasting) vir 12 maande aangebied.
Die Vereniging van Staatsamptenare (VSA), wat nie meer deel is van die fasiliteringsproses nie, beskou die aanbod as 'n "klap in die gesig".
Hul aanvanklike eis was vir 7,2% hoër salarisse, plus talle nuwe voordele en meer verlof.
Vakbonde wat nog deel is van die proses praat nou nie meer individueel nie. "Uit respek vir Cosatu" is alle navrae na die vakverbond verwys.
Maluleka is nou al kontakpersoon uit al die betrokke vakbonde wat sal kommentaar lewer op die onderhandelinge onder die vaandel van Cosatu self.
Waar Nehawu nog weke gelede geraas en geblaas het, is dié nou tjoepstil.
Cosatu beoog nie om binnekort kommentaar te lewer op die staat se jongste aanbod nie.
Maluleka dui aan dat die vakverbond eers oor "tien of 14 dae" 'n verklaring sal uitstuur "wanneer hy bereid is om te reageer op die staat se aanbod".
Intussen het die onafhanklike VSA 'n dispuut verklaar, wat die weg baan vir 'n staking binne 30 dae.